Valtiovarainministeriö
PL 28
00023 VALTIONEUVOSTO

Sähköpostinne 15.11.2013

Lausuntopyyntö budjettikehysdirektiivin ja budjettisuunnitelmien 
ennakkovalvonta-asetuksen kansallista täytäntöönpanoa valmistelleen 
työryhmän muistiosta
Valtiovarainministeriön budjettiosaston ja kansantalousosaston yhteistyönä on valmisteltu budjettikehysdirektiivin ja budjettisuunnitelmien ennakkovalvonta-asetuksen kansallista täytäntöönpanoa. Työryhmän muistiosta pyydetään lausunto.

Kunnallisen työmarkkinalaitoksen (KT Kuntatyönantajat) lausunto koskee muistion kirjauksia kuntatyönantajien ja kuntatalouden näkökulmasta.

Työryhmä ehdottaa, että kukin hallitus jo ohjelmassaan asettaisi tavoitteen koko julkisen talouden rahoitusasemalle ja velkakehitykselle, siis erikseen myös kuntataloudelle. Tarkoitus on, että maan hallitus päättäisi julkisen talouden suunnitelmassa kaikista niistä lainsäädäntö- ja muista toimenpiteistä, joita sen tekemä taloudellinen analyysi edellyttää. Julkisen talouden suunnitelmassa olisi esitettävä keskeisimmät valtion toimenpiteet myös kuntatalouden rahoitusasematavoitteisiin pääsemiseksi. Tätä suunnitelmaa tarkistettaisiin vuosittain seuraavalle nelivuotiskaudelle. Siten hallituksen kehysneuvottelut keväisin kattaisivat jatkossa koko julkisen talouden. Tämän menettelyn pitäisi KT:n arvion mukaan tukea myös kuntien omia talousarviovalmisteluja ja pidemmän aikavälin talouden suunnittelua. 
 
Kuntien ja kuntayhtymien menoista merkittävä osa on työvoimakustannuksia. Kuntien velvoitteet ja tehtävät sekä mitoitus- ja kelpoisuusnormit vaikuttavat henkilöstömäärään ja -rakenteeseen sekä palkkatasoon. Siten työryhmän esitys, että valtioneuvoston suunnitelmat kuntia koskevien tehtävien, velvoitteiden ja normien lisäämisestä tai vähentämisestä otetaan huomioon kuntasektorin rahoitusaseman tarkastelussa nykyistä selkeämmin ja paremmalla ennustettavuudella, on kannatettavaa. Toisaalta työvoimakustannuksiin vaikuttavat työ- ja virkaehtosopimusratkaisut kuuluvat työmarkkinajärjestöjen vastuulle, eikä työmarkkinaratkaisuja aina ole mahdollista ennakoida monta vuotta eteenpäin.
 
Kuntatalouden tasapainottamisessa olennaista on myös kuntasektorin oma päätöksenteko, kuten muistiossa todetaan. Myös kuntayhtymien sisällyttäminen alijäämän kattamisvelvollisuuden ja kriisikuntamenettelyn piiriin on kannatettava esitys. 
 
Työryhmän näkemys on, että tulisi tehostaa niin yksittäisen kunnan talouden tasapainon sääntelyä kuin kuntatalouden ohjausta makrotasolla ja valtio-kunta-suhteen vahvempaa huomioimista. KT toteaa, että kaavailluissa valtion sääntely- ja ohjaustoimien tehostamisessa tulee samalla kunnioittaa kuntien itsehallintoa ja hakea sopivaa toimintamuotojen tasapainoa. 
 
KT kannattaa näkemystä, että Tilastokeskus on luontevin taho kokoamaan ja julkaisemaan budjettikehysdirektiivin edellyttämiä tietoja. Kuntatalouden neljännesvuositilasto on käyttökelpoinen tilasto myös tässä kansallisen täytäntöönpanon kokonaisuudessa. Työryhmä luo muistiossa myös paineita ja odotuksia käynnissä olevalle kuntatilastoinnin uudistushankkeelle, jonka tuloksena tuotettavat uudenlaiset tilastot pitäisi olla käytössä viimeistään vuonna 2017. 
 
Työryhmän mielestä kuntatalouden ohjaus voisi sopia VM:n budjettiosaston vastuualueeksi, tosin se edellyttäisi budjettiosaston lisäresursointia kuntatalouskysymyksissä. KT muistuttaa, että nykyisessä työnjaossa VM:n kuntaosasto vastaa mm. kuntien ja kuntayhtymien hallintoa, henkilöstöä ja taloutta koskevien asioiden valmistelusta ministeriössä, ja että kuntaosastolla on pitkä kokemus kuntien kanssa tehtävästä yhteistyöstä.
 
Muilta osin KT yhtyy Suomen Kuntaliiton lausuntoon.

KUNNALLINEN TYÖMARKKINALAITOS
Työmarkkinajohtaja	Markku Jalonen

Tutkimuspäällikkö	Margareta Heiskanen